Vålerenga går knallhardt ut mot fotballpøbler
Det var i forkant og underveis i gårsdagens bortekamp mot Strømsgodset at det oppsto intern uro blant Vålerenga-supporterne. Da kampen startet var det helt røyklagt nede på gressteppet, og en rekke av de som sto i Vålerenga-supporternes sving var maskerte og brukte såkalt pyroteknikk som er ulovlig. Det ble også brukt såkalte blinkere, og utøvd vold mot flere av tilskuerne. – Dette er bare trist, og det er det eneste ordet som dekker denne saken, sier Sandnes til VG. Gårsdagens oppgjør endte 2-2, men det ble en skremmende opplevelse for mange av tilskuerne som var til stede for å se lagene spille sesongens siste seriekamp. – Fotball skal være gøy, det skal være en fest og en plass der man har gode opplevelser. Når supporterne maskerer seg, bruker pyro og smellbomber så skaper det frykt. Nå har vi som klubb forsøkt gjennom mange år å ha dialog med alle supportergrupperingene for å holde alle samlet. Det har nå kommet til et punkt der dette ikke er mulig lenger, sier Sandnes. Han vil ikke si så mye mer om saken, men henviser til pressemeldingen klubbstyret sendte ut tidligere i dag. Der står det at Vålerenga nå bryter samarbeidet med supportergrupperingene «Isko Boys» og «Ikaros», som også er kjent for å være en del av det omstridte casuals-miljøet. Det gjøres også et poeng ut av at det er et økende antall nynazister som har vært til stede på Vålerenga-kampene. VG i mai: Politiet stoppet svensk-norsk supporterslåsskamp– Det har, som det står i pressemeldingen, vært mange episoder i 2015. Det er bakgrunnen for styrets vedtak, forklarer Sandnes. – Har dere fått reaksjoner? – Vi har akkurat sendt det ut. Det har vært noen tilbakemeldinger, men ikke så mange så langt. – Har du hatt noen dialog med folk i «Isko Boys» eller «Ikaros» i dag? – Nei, det har jeg ikke. Se hele pressemeldingen på Vålerengas hjemmeside. Nå skal klubben bruke store ressurser på å identifisere bråkmakerne, og starter et juridisk arbeid med å få ordnet det slik at den kommende boten fra Norges fotballforbund fordeles på de som blir identifisert. Det vil bare være mulig for medlemmer av Klanen å kjøpe billetter til Vålerengas bortekamper neste sesong, og klubben forventer at Oslo Politidistrikt sørger for at fotballpøblene ikke kommer seg inn på klubbens kamper neste sesong. Isko Boys har for øvrig som prinsipp ikke å snakke med media.Supporterkoordinator i Vålerenga, Espen Knutsen, var til stede på gårsdagens kamp, men får ikke lov av klubben styre å snakke med VG om saken. Han skrev en lang melding på sin åpne Facebook-profil i går kveld. «Sesongen er over – nok en gang under pari. Det folk bryr seg mest om nå er konflikt. Intern konflikt. «Borgerkrig» er det verste som kan skje oss i forhold til å kjempe oss tilbake i toppen.» skriver Knutsen og legger til: «I kveld bidro Isko Boys nok en gang til å eskalere den interne konflikten som fra før var alvorlig. Jeg vet ikke om folk får drypp eller hva det er, men ved å opptre kjipt, aggressivt og bøllete mot alt og alle, allerede fra innslippet og ut oppnår man naturligvis at folk som har vært lei lenge blir sinte - igjen. » «Tøft å stå i finlandshette og kaste knallskudd på meg også. Drittøft.» skriver Knutsen. Det er nå bare den velkjente supportergruppen «Klanen» som nå får ha dialog med ledelsen i Vålerenga. Klubbledelsen har frem til nå valgt å gå i dialog med alternative supportermiljøer som også tilhører såkalte casuals, men nå er det altså slutt. Da Klanen la ut en melding om saken tidligere i dag, ble trafikken så stor at hjemmesiden gikk ned. Nå er det igjen mulig å lese bloggen til en Vålerenga-supporter som var til stede på kampen. «Det står en 8 år gammel gutt og griner. En jente sitter i trappa med angstanfall. To trofaste supportere har tydelige merker etter å ha bli slått av eget lags 'supportere'.» står det i innledningen på bloggen. PS! Bruken av pyroteknikk på Åråsen tidligere i sesongen ga VIF en bot på 80.000 kroner. Det er ventet at søndagens hendelser vil bli dyrere.
Vålerengas daglige leder Stig-Ove Sandnes og resten av styret i klubben har fått nok av supportergrupperinger som «Isko Boys» og «Ikaros». – Dette er bare trist, sier Sandnes til VG.